Carado Dinaro, Sqalli ta' 31 sena u Elena Gulia ta' 32 sena, it-tnejn jgħixu l-Kalkara nżammu arrestati, hekk kif tressqu l-Qorti akkużati li allegatament ħadu l-ammont ta' €208,000 minn kumpanija Tipico Service Limited. Elena Gulia ġiet mixlija b'ħasil ta' flus, li żvelat informazzjoni tas-sigurtà tal-kumpanija, li ffrodat din il-kumpanija, li kien hemm miżapprojazzjoni tal-fondi u li kellha pussess tad-droga eroina. Dan filwaqt li Carado Dinaro ġie mixli li laqa' għandu affarijiet misruqa u li fuqu kellu d-droga kannabis fuqu, fost oħrajn. Fil-Qorti, il-Prosekuzzjoni qalet kif fit-22 ta' Frar li għadda l-imputata marret tagħmel rapport lill-pulizija dwar vjolenza domestika mill-akkużat. Hawnhekk, l-imputata żvelat kif li hija ħadet mill-kumpanija l-ammont ta' madwar €120,000 u €130,000. Sa dak iż-żmien hija ngħatat il-ħelsien mill-arrest, sabiex isiru aktar investigazzjonijiet fil-kumpanija. Hawnhekk instab kif hija ħadet madwar €208,000, li madwar €157,000 nstabu fil-kont tagħha, filwaqt li madwar €59,000 nstabu fil-kont tal-imputat. Il-Prosekuzzjoni kompliet tispjega kif fl-ewwel ġurnata ta' Marzu, l-imputata ċemplet lill-Pulizija biex tara jekk tistax issiefer mill-pajjiż, iżda l-għada, iż-żewġ imputati marru lejn Sqallija u ntqal li kellhom jaslu erbat ijiem wara iżda minn Sqallija marru lejn Milan u l-pulizija tat ċans sakemm l-imputati jkunu t-tnejn li huma f'Malta. B'hekk it-Tlieta, iż-żewġ imputati ġew arrestati, hekk kif kienu f'pajjiżna. Iż-żewġ imputati, li qalu li ma jaħdmux wieġbu mhux ħatja għall-akkużi miġjuba kontrihom. Id-Difiża talbet għall-ħelsien mill-arrest tal-akkużati, bil-Prosekuzzjoni oġġezzjonat, hekk kif meta din kienet taħt il-police bail hija telqet mill-pajjiż. Il-Qorti ordnat ukoll sekwestru u ffriżar tal-propjetà u l-assi.